Pretoriase kleutermeisie (4) sterf ná fratsongeluk | Maroela Media
Klein Abigail (Foto: Facebook)
'n Pretoriase gesin is in rou gedompel nadat 'n fratsongeluk daartoe gelei het dat 'n vierjarige meisie van dié stad haar lewe vandeesweek verloor het.
Die masjiene wat die jong Abigail van Niekerk in die Steve Biko- Akademiese hospitaal aan die lewe gehou het, is Donderdagmiddag afgeskakel.
Tania Otto, 'n familievriend wat tydelik as woordvoerder optree, sê Vrydag aan Maroela Media Lizelle, die vierjarige se ma, is "totaal gebroke" oor die dood van haar "liefdevolle" dogtertjie.
Volgens Otto het die fratsongeluk oor die naweek by 'n vriend van Lizelle se huis in Pretoria gebeur. Sy sê Lizelle en 'n groep vriende het die verjaarsdag van 'n vriendin gevier en almal was in 'n jolige luim oomblikke voordat die ongeluk gebeur het.
Otto sê Abigail het na bewering op 'n toonbank wat in die gesin se tuin staan geklim en daarop gespeel voordat die toonbank inmekaar getuimel het. Die bostuk van die toonbank het op Abigail se kop geval en haar skedel van oor tot oor gekraak.
"Abigail het die een oomblik net rustig staan en speel, toe sak die toonbank skielik in mekaar. Sy is nie eens 'n wilde kind nie, sy het soos 'n feetjie oral heen getrippel. Lizelle was aanvanklik nie seker hoe ernstig die beserings is nie, sy wou nog badkamer toe gaan en van die vriende het Dettol gaan haal om die wond skoon te maak," sê sy.
Abigail het glo kort ná die voorval ophou asemhaal waarna een van Lizelle se vriende kardiopulmonêre resussitasie op haar uitgevoer het. Lizelle het daarna met haar na die Steve Biko-hospitaal gejaag.
Volgens Otto is Abigail eers Dinsdagmiddag aan ventilators gekoppel nadat sy weer ophou asemhaal het. Sy sê die gesin het daarna die nuus ontvang dat Abigail breindood was. Lizelle het glo Donderdagmiddag magtiging gegee dat die masjien wat haar aan die lewe gehou het, afgeskakel word.
"Ons almal is geruk deur die voorval," sê Otto. "Ons is absoluut stukkend; veral Lizelle. Abigail was die liefdevolste kind. Ons het haar altyd vasgehou en met haar gespeel, sy het die sagste stemmetjie gehad. Sy was werklik die dogtertjie wat almal graag wil hê. Daar is geen woorde nie."
Lizelle en klein Abigail (Foto: Facebook)
O my genade – dis te vreeslik vir woorde.
Baie sterkte aan die familie – dis baie hartseer, sy was so mooi dogtertjie.
Ai ek het trane in my oe…dit is verskriklik hartseer…
Baie hartseer. Sterkte aan die ouers.
Dit is vreeslik hartseer. Die lewe is so onregverdig. Mense kry kinders wat nie kleingoed wil hê nie, en gooi hul in asblikke. Iewers anders weer, is 'n mamma en/of pappa wat so graag hul kind nog een keer wou vashou, maar nie die geleentheid kry nie. Rus in vrede kleinding. Sterkte aan die wat agterbly.